Lav et referat af nedenstående tekst:

Tekst:
En hollandsk dagbladsjournalist er i øjeblikket i Nordjylland for at skrive om ældreplejen i Aalborg. For set med hendes øjne er ældreplejen i Aalborg langt foran Holland i forhold til at løse udfordringen med, at vi alle bliver ældre end tidligere - og dermed også skal have hjælp i flere år. Det gode eksempel Onsdag tog de ældre glædeligt imod dagbladsjournalisten på Fyensgade Centret i Aalborg. To af dem var Bruno Sørensen på 78 år og Poul Erik Pedersen på 75 år, der begge flittigt bruger faciliteterne på aktivitetscenteret i Øgadekvarteret. Begge er de både brugere og frivillige i Fyensgade Centret. - Det betyder alt. Og jeg er kommet her i mange år, siger Bruno Sørensen, mens Poul Erik Pedersen stemmer i. - Alene det, at du kommer hjemme fra, holder én i gang, siger han. Og det er præcis det, der har fået en hollandsk journalist fra dagbladet De Telegraff til at tage på reportagerejse til Aalborg. - Jeg skriver altid om det dårlige ved den hollandske hjemmepleje - det, der ikke virker. Så tænkte jeg, at jeg måske for en gangs skyld kunne skrive noget positivt og skrive om et sted, der kan være det gode eksempel, siger den hollandske journalist Renate Curfs. På førstedagen i byen besøger hun et af Aalborgs aktivitetscentre, som i høj grad er drevet af frivillige. Et fænomen, de ikke kender til i Holland. - De kan bruge rummene gratis. De kan købe deres egne madvarer og tilberede maden her. Det er fantastisk, synes jeg, siger Renate Curfs. Aalborg Kommune har 35 aktivitetscentre. Det er ifølge rådmanden på området flere pr. indbygger end i de fleste andre kommuner. Og en måde at løse udfordringen med en voksende gruppe af ældre på. - Vi løser det jo ved at arbejde på, at vores ældre skal være selvhjulpne i længere tid, siger Kristoffer Storm (Æ), der er rådmand for Senior og Omsorg i Aalborg Kommune. - At være med til at holde dem fysisk aktive og socialt aktive, så de har brug for mindre pleje senere i livet, end de måske har i dag, siger han. I Aalborg Kommune satser man også på ny teknologi og genoptræning for at ældre kan blive i eget hjem så længe som muligt. Men selvom Aalborg ganske vist kan være til inspiration for andre i forbindelse med ældreplejen, betyder det ifølge rådmanden ikke, at alle problemer med en voksende gruppe af ældre og plejen af dem er løst i kommunen. - Nej, det gør det overhovedet ikke. Vi skal blive ved med at se på, hvordan vi gør tingene smartere i morgen end i dag, siger Kristoffer Storm. Håber på forandring Journalisten fra Holland skal i de kommende dage besøge en borger, som får genoptræning hjemme, og så skal hun møde en underviser med konstateret demens, som stadig arbejder. Det hele bliver til en artikelserie i et af Hollands største dagblade. Og det håber Renate Curfs kommer til at ændre noget i hjemlandet. - Det ville være fantastisk, hvis den hollandske regering bagefter vil sige, at nu giver vi nogle penge til kommunerne og beder dem om at bygge noget op og så bede frivillige om at gøre mere, siger hun. Bruno Sørensen og Poul Erik Pedersen er i hvert fald glade for deres hverdag i aktivitetscentereret, og Bruno Sørensen ved allerede nu, hvornår han kommer næste gang. - I morgen. Jeg er her næsten hver dag, siger han med et grin. Se hele indslaget herunder.

Referat:
Der er et stykke mellem Aalborg og Holland. Alligevel kan den nordjyske by inspirere landet sydpå.